**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ**

**ՓԵՏՐՎԱՐԻ 28-Ի N 201-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. ***Անհրաժեշտությունը*** - «Հայաստանի Հանրապետության կառավարության 2019 թվականի փետրվարի 28-ի N 201-Լ որոշման մեջ փոփոխություններ կատարելու մասին» Կառավարության որոշման նախագծի ընդունումը պայմանավորված է Կառավարության 2019 թվականի փետրվարի 28-ի N 201-Լ որոշմամբ հաստատված Գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման ծրագրի (այսուհետ՝ Ծրագիր) շարունակականությունն ապահովելու և 2023 թվականին Ծրագրի շրջանակներում տրամադրվող վարկերի պայմանները հստակեցնելու անհրաժեշտությամբ։

***Ընթացիկ իրավիճակը և խնդիրները –*** Ծրագիրը մեկնարկել է 2019 թվականից և Ծրագրի իրականացման համար անհրաժեշտ ֆինանսական միջոցները նախատեսված են «Հայաստանի Հանրապետության 2023 թվականի պետական բյուջեի մասին» Օրենքի N 1 հավելվածի N 2 աղյուսակում ներառված 1022 ծրագրի 12004 միջոցառմամբ։

Ծրագրում պարբերաբար կատարվել են համապատասխան փոփոխություններ և լրացումներ, ըստ որոնց Ծրագրի պայմանները՝ տվյալ ժամանակահատվածին բնորոշ մարտահրավերներով և խնդիրներով պայմանավորված ենթարկվել են փոփոխությունների։

Վերջին փոփոխություններով 2022 թվականի ապրիլի 16-ից մինչև 2022 թվականի դեկտեմբերի 30-ը Ծրագրի շրջանակներում տրամադրվող վարկերի համար առավելագույն տոկոսադրույք չի սահմանվել և վարկերը սուբսիդավորվում են 10 տոկոսային կետով, իսկ Կառավարության 2014 թվականի դեկտեմբերի 18-ի N 1444-Ն որոշմամբ հաստատված սոցիալական աջակցություն ստացող սահմանամերձ համայնքների բնակավայրերի տարածքներում գործունեություն իրականացնող և նույն վայրերում գյուղատնտեսական հումք մթերող և վերամշակող տնտեսավարողներին տրամադրված վարկերը սուբսիդավորվում են ոչ ավելի, քան 14 տոկոսային կետով։ Նշված ժամանակահատվածում խաղողից բացի այլ ուղղությունների համար վարկերը տրամադրվում են 1.5 տարի մարման ժամկետով և մայր գումարի մարման համար սահմանված ոչ ավելի, քան 6 ամիս արտոնյալ ժամկետով։ Խաղողի մթերման համար մինչև 2022 թվականի սեպտեմբերի 1-ը վարկերը տրամադրվել են 3 տարի մարման ժամկետով և մայր գումարի մարման համար սահմանված ոչ ավելի, քան 12 ամիս արտոնյալ ժամկետով, իսկ 2022 թվականի սեպտեմբերի 1-ից մինչև 2022 թվականի դեկտեմբերի 30-ը՝ 4 տարի մարման ժամկետով և մայր գումարի մարման համար սահմանված ոչ ավելի, քան 24 ամիս արտոնյալ ժամկետով և սուբսիդավորվելու է 11 տոկոսային կետով։

2022 թվականի դեկտեմբերի 30-ից հետո Ծրագրի շրջանակներում տրամադրվող վարկերի համար սկսելու են գործել Ծրագրով սահմանված նախկին պայմանները, ըստ որոնց վարկերը տրամադրվելու են առավելագույնը տարեկան մինչև 12 տոկոս անվանական տոկոսադրույքով և սուբսիդավորվելու են վարկերի տոկոսադրույքների տարեկան մինչև 9 տոկոսային կետին համարժեք մասը, որպեսզի վարկառուի կողմից վճարվող վարկի տարեկան տոկոսադրույքը կազմի 3 տոկոս, իսկ Կառավարության 2014 թվականի դեկտեմբերի 18-ի N 1444-Ն որոշմամբ հաստատված՝ սոցիալական աջակցություն ստացող սահմանամերձ բնակավայրերի տարածքներում գործունեություն իրականացնող տնտեսավարողների համար վարկի տոկոսադրույքի սուբսիդավորումը իրականացվելու է մինչև 12 տոկոսային կետին համարժեք մասով, որպեսզի վարկառուի կողմից վճարվող վարկի տարեկան տոկոսադրույքը կազմի 0 տոկոս: Մինչդեռ ֆինանսական շուկայում ստեղծված ներկայիս իրավիճակով պայմանավորված Ծրագրին մասնակից ֆինանսական կառույցների կողմից 12 տոկոսով վարկի տրամադրումը շահավետ չէ և նշված պայմանները պահպանելու դեպքում Ծրագրի շարունակականության ապահովումը կդառնա խնդրահարույց։ Հարկ է նշել, որ Ծրագրի շրջանակներում տրամադրվող վարկերի համար վերի շեմ սահմանված չի եղել։

2022 թվականին Ծրագրում փոփոխությունները կատարվել են ՈՒկրաինայի շուրջ ծավալված ռազմական գործողությունների, ՌԴ ռուբլու արժեքազրկման պատճառով, արժույթի շուկայում ստեղծված իրավիճակով և Հայաստանից ապրանքների արտահանման ու արտահանված ապրանքների դիմաց վճարումների ստացման հետ կապված խնդիրներով պայմանավորված։ Նախագիծը մշակվել է ծրագրի առանձին շահառուների հետ կայացած քննարկումների արդյունքում և հետևյալ նկատառումներից ելնելով՝ չնայած ՌԴ ռուբլու փոխարժեքի որոշակի կայունացմանը, ԱՄՆ դոլլարի նկատմամբ ՀՀ դրամի շուրջ 17 % կազմող արժևորման պատճառով ծրագրի շահառուները դեռևս զգալի վնասներ են կրում արտահանված արտադրանքի դիմաց ստացված արտարժույթը ՀՀ դրամով փոխանակելու ժամանակ։ Բացի այդ, զգալիորեն ավելացել են արտահանման լոգիստիկ ծախսերը։ Նշված վնասները փոխհատուցելու նպատակով ոլորտի տնտեսավարողները որոշակիորեն բարձրացրել են իրացվող արտադրանքի արժեքը, որի հետևանքով կրճատվել են արտահանման բնեղեն ծավալները։ Մասնավորապես՝ 2022 թվականին նախորդ տարվա համեմատությամբ պանրի արտահանման ծավալները նվազել են 38.7, պտուղբանջարեղենային պահածոներինը՝ 13.7, իսկ կոնյակի սպիրտինը՝ 50.8 տոկոսով։

***3. Կարգավորման նպատակը և բնույթը*** – Նախագծով առաջարկվում է Կառավարության 2019 թվականի փետրվարի 28-ի N 201-Լ որոշմամբ հաստատված Գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման ծրագրի շրջանակներում՝

1. տրամադրվող վարկերի առավելագույն տոկոսադրույք չի սահմանվում․
2. սուբսիդավորվելու է վարկի տոկոսադրույքի տարեկան 9 տոկոսային կետին համարժեք մասը (գումարը), իսկ Հայաստանի Հանրապետության կառավարության 2014 թվականի դեկտեմբերի 18-ի N 1444-Ն որոշմամբ հաստատված՝ սոցիալական աջակցություն ստացող սահմանամերձ բնակավայրերի տարածքներում գործունեություն իրականացնող և նույն վայրերում գյուղատնտեսական հումք մթերող և վերամշակող տնտեսավարողների համար՝ 12 տոկոսային կետին համարժեք մասը (գումարը)։

***4. Նախագծի մշակման գործընթացում ներգրավված ինստիտուտները և անձինք*** – Նախագիծը մշակվել է Էկոնոմիկայի նախարարության կողմից: Նախագծի մշակմանն այլ ինստիտուտներ և անձինք չեն մասնակցել:

***5. Ակնկալվող արդյունքը*** – Նախագծի ընդունման արդյունքում կապահովվի Ծրագրի շարունակականությունը և Ծրագրի շահառուներին հնարավորություն կտրվի շարունակել օգտվել Ծրագրից՝ ապահովելով 2023 թվականին արտադրված գյուղատնտեսական հումքի մթերումների և դրանց դիմաց կատարվող վճարումների գործընթացները։

***6.* Ներկայացվող հարցի կապակցությամբ լրացուցիչ ֆինանսական միջոցների անհրաժեշտությունը և Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունները –** Նախագծի ընդունման դեպքում պետական կամ տեղական ինքնակառավարման մարմինների բյուջեներում ծախսերի և եկամուտների ավելացում կամ նվազեցում չի առաջանում:

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թվականների ծրագիր, ոլորտային և/կամ այլ ռազմավարություններ -** Նախագիծը բխում է Կառավարության 2021 թվականի նոյեմբերի 18-ի N 1902-Լ որոշումով հաստատված Հայաստանի Հանրապետության կառավարության 2021-2026 թվականների գործունեության միջոցառումների ծրագրի Էկոնոմիկայի նախարարության բաժնի «9.4 Ագրոպարենային արտադրանքի իրացման և արտահանման խթանում» միջոցառման «Հումքի մթերման գործընթացին, կոնյակի ու կոնյակի սպիրտի արտահանմանն աջակցություն, ինչպես նաև գինեգործության ու կոնյակագործության արտադրության խթանման արդյունքում առաջիկա 5 տարիներին հումքի մթերման և թողարկվող արտադրանքի ծավալների ավելացում մինչև 50 %-ով» ակնկալվող արդյունքից (հղում՝ <https://www.arlis.am/Annexes/6/2021_N1902hav.1.pdf>, 226-րդ էջ)։